text: Politisk flertal: Virksomheder har kædeansvar
  17 december 2014 kl. 14.55
  Byrådet i Vejle godkender onsdag aften et socialdemokratisk forslag om arbejdsklausuler og kædeansvar, som fremover vil forpligte entreprenører og underleverandører, der udfører anlægsopgaver for kommunen til ikke at bruge underbetalt udenlandsk arbejdskraft. Det erfarer TV SYD.
  Beslutningen om, at virksomheder i fremtiden skal kunne stilles til ansvar for, hvis en underleverandør ikke overholder overenskomsten, bliver vedtaget. Det oplyser kilder i Vejle byråd til TV SYD.
  Onsdag eftermiddag skal byrådet bestemme, om virksomheder har kædeansvar for sine underleverandører. Med undtagelse af Venstre er alle partier enige om, at det er en god ide.
  Dermed kommer Venstres borgmester Arne Sigtenbjerggaard i mindretal på spørgsmålet.
  